Sfidat e industrisë së fluturimeve në hapësirë
Rrëzimi i dy anijeve hapësinore në Shtetet e Bashkuara ka ngritur pyetje lidhur me të ardhmen e fluturimeve komerciale në hapësirë.
Pamjet televizive të marra nga një helikopter tregojnë mbetjet e anijes hapësinore të shpërndara në shkretëtirën Mohave në Kaliforni. Autoritetet lokale thonë se piloti i dytë u vra, ndërsa piloti kryesor u shtrua në spital me lëndime të rënda. Virgin Galactic tha se prova e parë e anijes hapësinore pati një "anomali serioze". Pronari i kompanisë, miliarderi britanik Richard Branson, shpresonte të fillonte udhëtimet turistike në hapësirë brenda disa muajve. SpaceShipTwo u nis me ndihmën e avionit WhiteKnightTwo të premten në mëngjes nga një vend në shkretëtirë. Menjëherë pas ndarjes nga avioni transportues, anija hapësinore u rrëzua në tokë. Rreth 800 njerëz kanë rezervuar vende për të fluturuar në orbitë. Ndërkohë, zyrtarët po hetojnë se çfarë e shkaktoi dështimin e anijes së tyre hapësinore të transportit të mallrave të martën në Wallops Island të Virxhinias. Në bazë të një kontrate 1.9 miliardë dollarëshe me NASA-n, anija e kompanisë Cygnus, e ndihmuar nga një raketë Antares, ishte e ngarkuar me më shumë se dy ton ujë, ushqime dhe pajisje që duhej të dërgoheshin në Stacionin Ndërkombëtar të Hapësirës. Gjithçka u shkatërrua gjatë rrëzimit të saj. Dy fluturime të mëparshme orbitale në hapësirës për NASA-n ishin të suksesshme dhe industria e fluturimeve në hapësirë nuk pranon të lejoj këto dy incidente ta ndalojnë përparimin e saj. Është e qartë, megjithatë, se Orbital Corporation do të pësojë humbje financiare. Përveç humbjes së një anije hapësinore, është dëmtuar edhe pista e vetme e kompanisë në Virxhinia. NASA ka një kontratë me një tjetër kompani private, Space X Corporation, me bazë në Kalifornia automjeti i së cilës ka në plan të dërgojë furnizime në Stacionin Ndërkombëtar të Hapësirës në dhjetor.